15 לאפריל 2019

לחברי מים לישראל חג שמח,

על מנת להביא את פועלנו לידיעת הציבור, החלטנו לכתוב דף עדכון תקופתי, שאותו נשלח בפורמט דומה לנוכחי מעת לעת.

**דבר היו"ר –דוד ירוס**

בחודשים האחרונים מוננו (אבנר ואנכי) לתפקידי היו"ר והמנכ"ל של אגודת מים לישראל שהוקמה לפני כשנה וחצי. המטרה המידית שלנו הנה להרחיב את פעילות האגודה ובמיוחד לייצג את חבריה כלפי המוסדות. הוועד המנהל של האגודה, בו 13 חברים המייצגים מגוון של אגודות וצרכני מים, נפגש אחת לחודש. בחודשים הקרובים אנו מתכננים לרענן והרחיבו. אנו נביא הצעה ברוח זו לאסיפת חברים שתתקיים בחודש יוני.

בפגישה בחודש פברואר 2019 נפגשנו עם אבו וילן (מזכ"ל התאחדות חקלאי ישראל) ודנו אתו על נושאים משותפים לפעולה. בפגישה בחודש מרץ דנו באפשרויות החדשות שנפתחו עבור אגודות המים להשקיע בתשתיות מפעלי מים. בפגישה בחודש אפריל אישרנו את תכנית ותקציב העבודה, והקמנו וועדות משנה לקידום נושאים ספציפיים. גם הרכבי הוועדות יוצגו באסיפת החברים הקרובה.

**עדכונים מהמנכ"ל – אבנר אחיטוב**

החודשיים האחרונים הוקדשו ללימוד המערכת ומיפוי הצרכים של החברים. לצורך כך ערכתי סיורים בערבות הירדן, עמק המעיינות, קיבוץ כברי, אגודת עמק יזרעאל, אגודת חרוד, איכרי בנימינה, אגודת עמק חפר ומועצה אזורית מנשה. כמו כן נפגשנו עם אנשי משרד החקלאות – אורי צוק בר, אסף לוי, יעל קחן, וחנה טובי; אנשי רשות המים – דני גרינוולד; ואנשי התנועות והתאחדות חקלאי ישראל

במסגרת הארגון של האגודה אנו מקימים וועדות משנה: וועדת ביקורת, ועדה מקצועית וועדה לשיווק וקבלת חברים חדשים. בשלב ראשון הוועדות תהינה מורכבות מחברי ההנהלה אך הכוונה להרחיבן בהמשך לכלל החברים.

על מנת לעדכן אתכם בנושאים חשובים וגם על מנת לשמור על קשר אנו מתכננים לערוך פגישות חברים שבהם נעדכן אתכם על הפעילות השוטפת ובמקביל גם נזמן מרצה על נושא אקטואלי. בנוסף, נערוך כנסים מקצועיים שהראשון שבהם יהיה בחודש יוני. כותרתו "פיתוח והתפתחויות המשק המים הישראלי" . לכנס נזמן דוברים מרשות המים, משרד החקלאות, משרד האנרגיה, והאקדמיה. נשמח מאוד לפגוש אתכם שם ובכנס חברים נוסף שיתקיים בקיץ.

הקמנו אתר אינטרנט חדש לאגודה (waterisrael.org.il), ובחודשים הקרובים גם משדרג את תוכנו. שכרנו משרדים בקיבוץ עין שמר שאליהן נעבור בתחילת מאי, ושכרנו מנהל משרד ששמה נוגה שורר.

**עדכונים מהתחום המקצועי – איתן ישראלי**

פעילות התחום המקצועי מתמקדת בכמה תחומים עיקריים –

1. תחום האסדרה - נעשה בעיקר מול כללי המים של משרד החקלאות ורשות המים (הגשת שימועים, דיונים מקצועיים מקדימים ועוד). נעשה בשיתוף פעולה עם היועצת המשפטית של האגודה. רק לאחרונה הגשנו שלוש בקשות בנושאי שאיבת שיטפונות, הקצאות מים לשנת 2019, והכרה בהון במפעלי מים.

2. תחום פיתוח משק המים הארצי - נעשה בשיתוף משרד החקלאות, רשות המים, התאחדות חקלאי ישראל, הארגונים הכלכליים האזוריים ועוד.

3. תחום המידע - מעקב ופרסום לציבור של התקנות בתחום הקרקע, המים, המעמד הסטטוטורי של האגודות החקלאיות ועוד. בתחום זה אנו רואים חשיבות רבה בלימוד והפצת הידע לחברי האגודה.

4. התחום המשפטי:

א. איסוף מידע והפצתו בתחום החקיקה, פסקי דין, פרסומי קובץ התקנות וילקוט הפרסומים.

ב. הגשת בגצים (על פי החלטת הנהלת מים לישראל) וליווי הצוות המקצועי/משפטי (משרד עורכי הדין).

ג. יצירת מתווה של שיתוף פעולה בין חברי האגודה לבעלי המקצוע המשפטיים.

5. קשר עם הציבור בתחומים של מידע והכוונה בתחום אסדרת משק המים.